Veikko Johannes Rytkönen

Veikko Johannes (Veikko J.) Rytkönen (19. kesäkuuta 1924 Iisalmen maalaiskunta – 8. syyskuuta 2003 Iisalmi) oli suomalainen metsätyömies ja Suomen kansan demokraattisen liiton kansanedustaja.

Rytkösen vanhemmat olivat kirvesmies Juho Petter Rytkönen ja Lyydi Kumpulainen. Hän kävi kansakoulun ja suoritti 1952 Sirola-opiston. Rytkönen teki maataloustöitä Iisalmen maalaiskunnassa 1937–1939 ja vuosina 1939–1958 hän sai elantonsa metsätyömiehenä.

Rytkönen oli kansanedustajana 1958–1975 sekä 1978–1983. Hän edusti 1958–1962 Kuopion läänin läntistä vaalipiiriä ja sen jälkeen Kuopion läänin vaalipiiriä. Rytkönen oli 1970–1971 eduskunnan pankkivaliokunnan puheenjohtaja. Eduskuntauransa aikana hän kuului yhdeksään eri valiokuntaan. Hän nousi jälkimmäiselle kaudelleen 1. helmikuuta 1978 edellisjoulukuussa kuolleen Aarne Pulkkisen tilalle.

Rytkönen valittiin presidentin valitsijamieheksi vuosien 1962 ja 1968 presidentinvaaleissa. Hän kuului Suomen kommunistisen puolueen keskuskomiteaan (1969–1970) ja oli Iisalmen kaupunginvaltuuston varapuheenjohtaja sekä Iisalmen maalaiskunnan kunnanvaltuuston puheenjohtaja. Rytkönen oli aktiivinen myös Osuusliike Ylä-Savossa ja Pienviljelijäin liitossa.

Veikko Rytkönen oli naimisissa 1948–1978 Martta Kärkkäisen kanssa. Pari sai kolme poikaa. Avioeron jälkeen hän meni uusiin naimisiin 1979 konttoristi Raili Vikmanin kanssa.

Lähteet 

Kansanedustajat
SKDL:ssä vaikuttaneet henkilöt
SKP:ssä (1918–1990) vaikuttaneet henkilöt
Iisalmen kaupunginvaltuutetut
Iisalmen maalaiskunnan kunnanvaltuutetut
Pohjois-Savon vaalipiiri
Vuonna 1924 syntyneet
Vuonna 2003 kuolleet